**Информация относно ПРСР 2014-2020 към 31.12.2024 г.**

Дирекция „Развитие на селските райони“ (РСР), като Управляващ орган на Програмата за развитие на селските райони (ПРСР), е отговорна за прилагането на ПРСР 2014-2020. Тъй като ПРСР 2007-2013 приключи на 31.12.2015 г., от съществено значение за българското земеделие и селски райони е както текущият програмен период (2023-2027), така и приключващият 2014-2020 г., който започва с официалното одобрение от Европейската комисия (ЕК) с Решение C (2015) 3480 от 26 май 2015 г. на Програмата за развитие на селските райони за периода 2014 – 2020 г. (ПРСР 2014-2020 г.).

Процесът на програмиране на ПРСР за периода 2014-2020 г. се базира на процедурите и условията заложени в законодателството на Съюза за програмния период, както и на работни документи на Европейската комисия, разработени в помощ на държавите членки. Основните два регламента са *Регламент (ЕС) № 1303/2013 от 17 декември 2013 година, Регламент (ЕС) № 1306/2013 от 17 декември 2013 година и Регламент (ЕС) № 1305/2013 от 17 декември 2013 година.*

**Общият бюджет на ПРСР 2014-2020 г. е в размер на 3 791 876 986 евро** (към 31.12.2024 г. е в сила 17-тото изменение на ПРСР), в т.ч. принос от Европейския земеделски фонд за развитие на селските райони в размер на 3 129 044 775 евро и национално съфинансиране – 662 832 211 евро. Финансовият план на ПРСР 2014-2020 г. е променен във връзка с приемането на Регламент (ЕС) 2020/2220 на Европейския парламент и на Съвета от 23 декември 2020 г. С промяната са предоставени средства в размер на 560 390 948 евро от ЕЗФРСР за т.нар. „преходен период“ 2021 и 2022 години.

Освен това, с Регламент (ЕС) 2020/2094 на Съвета от 14 декември 2020 година за създаване на Инструмент на Европейския съюз за възстановяване с цел подкрепа на възстановяването след кризата с COVID-19, се предоставят и допълнителни средства за 2021 и 2022 години в размер на 201 936 861 евро за справяне с последиците от пандемията за селскостопанския сектор и селските райони на Съюза. Общо прехвърлените средства към ПРСР 2014-2020 са в размер на 762 327 809 евро от ЕЗФРСР, или 900 170 048 евро публични средства.

В съответствие с политиката на ЕС за развитие на селските райони, ПРСР 2014 – 2020 г. има три основни цели:

• Първа цел: Повишаване на конкурентоспособността и балансирано развитие на селското и горското стопанство и преработваща промишленост;

• Втора цел: Опазване на екосистемите и устойчиво управление, използване на природните ресурси в земеделието, горското стопанство и хранителната промишленост, предотвратяване на климатичните промени и приспособяване към тях;

• Трета цел: Социално-икономическо развитие на селските райони, осигуряващо нови работни места, намаляване на бедността, социално включване и по-добро качество на живот.

Програмата е структурирана около 5 тематични приоритета + 1 хоризонтален и 16 приоритетни области на политиката за развитие на селските райони:

**Приоритет 1** (хоризонтален, допринася за трите цели): Стимулиране на трансфера на знания и иновациите в областта на селското и горското стопанство и селските райони;

**Приоритет 2** (допринася за 1-ва цел): Повишаване на жизнеспособността на земеделските стопанства и конкурентоспособността на всички видове селскостопанска дейност във всички региони, и насърчаване на новаторските технологии в селското стопанство и устойчивото управление на горите – заделен бюджет в размер на 769 млн. евро публични средства (20 % от всички средства по ПРСР);

**Приоритет 3** (допринася за 1-ва цел): Насърчаване на организацията на хранителната верига, включително преработката и предлагането на пазара на селскостопански продукти, на хуманното отношение към животните и управлението на риска в селското стопанство – заделен бюджет в размер на 433 млн. евро публични средства (11 % от всички средства по ПРСР);

**Приоритет 4** (допринася за 2-ра цел): Възстановяване, опазване и укрепване на екосистемите, свързани със селското и горското стопанство – заделен бюджет в размер на 1 091 млн. евро публични средства (29 % от всички средства по ПРСР);

**Приоритет 5** (допринася за 2-ра цел): Насърчаване на ефективното използване на ресурсите и подпомагане на прехода към нисковъглеродна и устойчива на изменението на климата икономика в селското стопанство, сектора на храните и горското стопанство – заделен бюджет в размер на 445 млн. евро публични средства (12 % от всички средства по ПРСР);

**Приоритет 6** (допринася за 3-та цел): Насърчаване на социалното приобщаване, намаляването на бедността и икономическо развитие в селските райони – заделен бюджет в размер на 989 млн. евро публични средства (26 % от всички средства по ПРСР);

**Техническа помощ –** заделен бюджет в размер на 65 млн. евро публични средства (2% от всички средства по ПРСР)

Бюджет на ПРСР 2014-2020 (актуалното към 31.12.2024 г., 17-то изменение):

|  |  |  |  |  |
| --- | --- | --- | --- | --- |
| **Мярка** | **Приложим дял на финансиране на ЕЗФРСР, проценти** | **Бюджет ЕЗФРСР, евро** | **Бюджет публични средства, евро** | **Hационално финансиране, евро** |
| Мярка 1-Трансфер на знания и действия за осведомяване. | 90.00% | 5 670 000 | 6 300 000 | 630 000 |
| Мярка 2-Консултантски услуги,управление на стопанството и услуги по заместване в стопанството. | 85.00% | 2 231 250 | 2 625 000 | 393 750 |
| Мярка 4-Инвестиции в материални активи. | 84.37% | 1 089 752 154 | 1 291 679 248 | 201 927 094 |
| Мярка 5-Възтановяване на потенциала за селскостопанска продукция,претърпял щети в резултат на природни бедствия и катастрофични събития | 85.00% | 13 250 935 | 15 589 335 | 2 338 400 |
| Мярка 6-Развитие на стопанството и стопанската дейност. | 89.78% | 104 880 575 | 116 825 074 | 11 944 499 |
| Мярка 7-Основни услуги и обновяване на селата в селските райони. | 85.00% | 698 554 792 | 821 829 167 | 123 274 375 |
| Мярка 8-Инвестиции в развитието на горските площи и подобряване на жизнеспособността на горите. | 84.79% | 31 568 991 | 37 231 493 | 5 662 502 |
| Мярка 9-Учреждяване на групи и организации на производителите. | 90.00% | 5 884 852 | 6 538 724 | 653 872 |
| Мярка 10-Агроекология и климат. | 75.75% | 201 613 462 | 266 151 283 | 64 537 821 |
| Мярка 11-Биологично земеделие. | 75.00% | 155 582 580 | 207 443 439 | 51 860 860 |
| Мярка 12- Плащания по „Натура-2000” и Рамковата директива за водите. | 75.00% | 148 707 028 | 198 276 037 | 49 569 009 |
| Мярка 13- Плащания за райони,изправени пред природни или други специфични ограничения. | 75.00% | 287 861 006 | 383 814 675 | 95 953 669 |
| Мярка 14-Хуманно отношение към животните. | 85.00% | 19 032 806 | 22 391 536 | 3 358 730 |
| Мярка 16-Сътрудничество. | 90.00% | 7 212 000 | 8 013 333 | 801 333 |
| Мярка 19- ВОМР (ЛИДЕР) | 90.00% | 149 773 496 | 166 414 996 | 16 641 500 |
| Мярка 20-Техническа помощ. | 85.00% | 55 656 074 | 65 477 734 | 9 821 660 |
| Мярка 21- Извънредна мярка „Ковид 19“ | 85.00% | 35 800 168 | 42 117 845 | 6 317 677 |
| Мярка 22- Извънредна мярка „Украйна“ | 85.00% | 27 079 975 | 31 858 794 | 4 778 819 |
| Тематична подпрограма по ПРСР 2014-2020 | 87.81% | 88 405 515 | 100 679 135 | 12 273 620 |
| Финансов инструмент | 85.00% | 527 116 | 620 137 | 93 021 |
| **Общо ПРСР** | **82.52%** | **3 129 044 775** | **3 791 876 986** | **662 832 211** |

**Комитет по наблюдение на Програмата за развитие на селските райони (КН)**

Комитетът за наблюдение на ПРСР (2014-2020) е създаден в съответствие с чл. 47 от Регламент (EC) № 1303/2013, Постановление (ПМС) № 79 от 10 април 2014 г. на Министерски съвет и със заповед на Министъра на земеделието и храните. Съставът му включва икономически и социални партньори; компетентни регионални, местни и други публични власти в областта на развитието на селските райони; представител на ЕК, както и на организации, представляващи гражданското общество и неправителствени организации.

От създаването на КН на ПРСР 2014-2020, са проведени двадесет присъствени заседания касаещи само ПРСР 2014-2020, някои от които чрез видеоконферентна връзка, поради възникналата пандемия от Covid-19 след началото на 2020 календарна година.

През 2023 г., със стартиране прилагането на новата програма, са предприети действия за сформиране на Комитетът за наблюдение на Стратегическия план (2023-2027) на основание чл. 11, т. 9 от Постановление № 302 на Министерски съвет от 29.09.2022 г. за създаване на комитети за наблюдение на Споразумението за партньорство на Република България и на програмите, съфинансирани от ЕФСУ, за програмен период 2021 – 2027 г. (ПМС №302/2022 г.) и в изпълнение на чл. 124 от Регламент (ЕС) № 2021/2115. Съгласно ПМС 302/2022 г. функциите на Комитета за наблюдение на Програмата за развитие на селските райони за периода 2014 – 2020 г. се изпълняват от Комитета за наблюдение на Стратегическия план за развитие на земеделието и селските райони на Република България за периода 2023 – 2027 г.

През календарната 2024 г. са проведени общо три присъствени заседания на КН на СПРЗСР:

**Трето заседание на КН на СПРЗСР, проведено на 05.04.2024 г., хотел "Балкан Палас" (присъствено):**

1. Предложение на УО на ПРСР (2014-2020) за **17-то изменение на ПРСР** (2014-2020), одобрено от ЕК на 20.09.2024 г:

• Преразпределение на финансов ресурс към бюджета на мярка 4, подмярка 4.1 „Инвестиции в земеделски стопанства“ в размер, достатъчен за увеличение на бюджета по подмярката по проведената през 2021 г. по процедура за прием и осигуряващ средства в размер на не по-малко от 50 млн. евро с цел обявяване на планиран целеви прием по подмярката през 2024 г.;

• Преразпределение на финансов ресурс към бюджета на мярка 4, подмярка 4.2 „Инвестиции в преработка/маркетинг на селскостопански продукти“ в размер на не по-малко от 20 млн. евро с цел обявяване на планиран целеви прием по подмярката през 2024 г.;

• Преразпределение на финансов ресурс към бюджета на мярка 7, подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ в размер на не по-малко от 29 млн. евро, достатъчен за увеличение на бюджета по подмярката по проведени през 2022 г. процедури за прием;

• Преразпределение на финансов ресурс в рамките на Подхода „Водено от общностните местно развитие“;

• Промяна в текста на подмярка 4.1 и подмярка 4.2;

• Промяна в текста на мярка 11 „Биологично земеделие“;

• Промяна в текста на подмярка 19.3 от Подхода ВОМР;

• Критериите за подбор на проектни предложения по подмярка 4.1 „Инвестиции в земеделските стопанства“ и по подмярка 4.2 „Инвестиция в преработка/маркетинг на селскостопански продукти“ във връзка с предстоящи целеви приеми през 2024 г. по подмерките;

• Индикативната годишна работна програма на ПРСР за 2024 г;

2. Предложение на УО на СПРЗСР 2023-2027 г. за:

• Преразпределение на финансов ресурс в бюджета на интервенциите в лозаро-винарския сектор;

• Прилагане на ранкинг само в случай на недостиг на бюджет;

• Отпадане на интервенция „Насърчаване на винения туризъм“ и прехвърляне на бюджета към интервенция „Инвестиции в еко съоръжения в сектора“;

• В интервенция „Преструктуриране и конверсия на винени лозя“ - първо, отпадане на дейност „Намаляване използването на минерални торове и препарати за растителна защита“, второ – отпадане на ограничението за дейности за закупуване на гроздокомбайни прикачен инвентар и други машини и оборудване за наблюдение и обработка, да се изпълнява от индивидуални гроздопроизводители.

**Четвърто заседание на КН на СПРЗСР 2023-2027 г., проведено на 12 и 13 септември 2024 г, в хотел „Пирин Голф“, гр. Банско (присъствено):**

1. Напредък в изпълнението на Стратегическия план за развитие на земеделието и селските райони 2023-2027 г.

2. Предложение на УО на СПРЗСР за Второ изменение на Стратегическия план 2023-2027 г.:

• Изменения в стандартите за доброто земеделско и екологично състояние;

• Изменения на интервенции в областта на директни плащания;

• Изменения на интервенции в областта на развитие на селските райони;

• Изменения в областта на секторните интервенции;

• Изменения, свързани със системи за контрол във връзка с предварителните условия от раздел 7.4 от СП.

3. Предложение на УО на СПРЗСР 2023-2027 г. за критерии за подбор при следните интервенции от Стратегическия план 2023-2027 г.:

• Интервенция II.Д.1 - Стартова помощ за установяване на млади земеделски стопани в селското стопанство;

• Интервенция II.Д.2 - Подпомагане на много малки земеделски стопанства;

• Интервенция II.Д.3 - Стартова помощ за установяване на нови земеделски стопани в селското стопанство;

• Интервенция II.Ж.3 - Подкрепа на организации на производители или групи от производители;

• Интервенция II.Г.6 - Инвестиции в основни услуги и дребна по мащаби инфраструктура в селските райони;

• Интервенция II.Ж.5 - Изпълнението на операции, включително дейности за сътрудничество и тяхната подготовка, избрани в рамките на стратегията за местно развитие.

4. Представяне на Методика за определяне на гарантирани бюджети за общините в обхвата на дефиницията за селски райони, приложима за интервенция II.Г.6 - Инвестиции в основни услуги и дребни по мащаби инфраструктура в селските райони.

5. Предложение на УО на СПРЗСР 2023-2027 г. за Индикативна годишна работна програма за планирани приеми по интервенциите за развитие на селските райони от СПРЗСР за 2024 г.

6. Предложение на УО на СПРЗСР 2023-2027 г за План за оценка на изпълнението на стратегическия план по ОСП.

На проведеното Четвърто заседание на КН УО на СПРЗСР 2023-2027 пое ангажимент да изготви критерии за оценка на проектни предложения по интервенции от Стратегическия план за отваряне на приеми през 2024 г., както и индикативен годишен график (ИГГ) за стартиране на приеми през 2025 г.

Във връзка с това, на 13 ноември 2024 г, в хотел „Балкан Палас“, гр. София беше проведено **Петото заседание на КН на СПРЗСР 2023-2027 г. със следните предложения на УО на СПРЗСР:**

1. Критерии за подбор на заявления за подпомагане по интервенция II.Г.3 - Инвестиции за неселскостопански дейности в селските райони във връзка с предстоящ прием през 2025 г.- процедура „Производство“ и процедура „Занаяти“.

2. Критерии за подбор на заявления за подпомагане по следните интервенции в областта на горите:

2.1. Интервенция ІІ.Г.10 - Залесяване и възстановяване;

2.2. Интервенция ІІ.Г.11 - Предотвратяване на щети по горите от горски пожари, природни бедствия и катастрофични събития;

2.3. Интервенция ІІ.Г.13 - Намаляване загубата на биологично разнообразие, опазване на горските местообитания и намаляване на незаконните дейности в горските територии.

3. Критерии за подбор на заявления за подпомагане по интервенция II.Г.5 - Инвестиции в инфраструктура за напояване

4. Критерии за подбор на заявления за подпомагане по интервенция II.И.2. - Професионално обучение и придобиване на знания

5. Индикативен годишен график за планираните приеми за предоставяне на безвъзмездна финансова помощ за 2025 г.

6. Актуализиран Индикативен годишен график за планираните приеми за предоставяне на безвъзмездна финансова помощ за 2024 г.

7. Напредък в изпълнението на ПРСР 2014-2020

В проведените заседания са дискутирани въпроси и са взимани решения, свързани с компетенциите на КН. Управляващият орган е осигурил достъп до всички материали от заседанията на Комитета по наблюдение, като същите се публикуват на интернет сайта на министерство на земеделието и храните, в специална секция предназначена за ПРСР 2014-2020, както и на сайта на Стратегическия план. По този начин е осигурен обществен достъп до информацията и обсъжданията от проведените заседания. Подробна информация може да бъде намерена на следните линкове:

<https://www.mzh.government.bg/bg/politiki-i-programi/programi-za-finansirane/programa-za-razvitie-na-selskite-rayoni/komitet-po-nablyudenie-prsr-2014-2020/materiali-i-stenografski-protokoli/>

<https://www.mzh.government.bg/bg/obsha-selskostopanska-politika-2021-2027-g/komitet-za-nablyudenie-na-strategicheskiya-plan-za-razvitie-na-z/>

**Изменения на ПРСР 2014-2020, одобрени през 2024 година**

**През календарната 2024 г. e предложенo, съответно одобренo от службите на ЕК, едно основно изменение в ПРСР 2014-2020 г. - Седемнадесетото изменение на ПРСР 2014-2020:**

Изменението е изпратено за първи път 30.05.2024 г., и е одобрено на 20.09.2024 г.

Отчитайки етапа, в който се намира прилагането на ПРСР 2014-2020 и наближаващият краен срок за достигане на средствата до крайните получатели /31.12.2025 г./, налагат УО на ПРСР да предприеме бързи и адекватни мерки, които да гарантират ефективно и ефикасно изпълнение на съответните действия, които могат да бъдат групирани в следните направления:

* Оптимално разходване на свободни финансови средства, налични в конкретна мярка/подмярка от ПРСР 2014-2020;
* Пренасочване на свободни финансови средства, налични в различни фокус области от конкретна мярка/подмярка от ПРСР 2014-2020;
* Пренасочване на свободни финансови средства от една мярка/подмярка към друга мярка/подмярка от ПРСР 2014-2020.

Ключов етап в изпълнение на тези мерки е разработване или актуализиране на съответното национално законодателство за прилагане на мерките от Програмата.

Преразпределението на средства между мерки и подмерки от ПРСР 2014-2020 г. в 17-то изменение на Програмата беше уточнено при следните условия:

* Предвиденият за преразпределение финансов ресурс към бюджета на мярка 4, подмярка 4.1 „Инвестиции в земеделски стопанства“ е в размер, достатъчен за увеличение на бюджета по подмярката по проведената през 2021 г. процедура за прием и осигуряващ средства в размер на не по-малко от 50 млн. евро с цел обявяване на планиран целеви прием по подмярката през 2024 г.
* Предвиденият за преразпределение финансов ресурс към бюджета на мярка 4, подмярка 4.2 „Инвестиции в преработка/маркетинг на селскостопански продукти“ е в размер на не по-малко от 20 млн. евро с цел обявяване на планиран целеви прием по подмярката през 2024 г.
* Предвиденият за преразпределение финансов ресурс към бюджета на мярка 7, подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ е в размер на не по-малко от 29 млн. евро, достатъчен за увеличение на бюджета по подмярката по проведени през 2022 г. процедури за прием.

Със седемнадесетото изменение се предвижда извеждане на общо 90 905 986 евро от ЕЗФРСР (на тази сума отговарят 103 889 810 евро публични средства в мерките, от които се прави дедукцията), от гореописаните мерки и подмерки. В това число 6 349 201 евро от ЕЗФРСР представляват средства, предназначени за преразпределения вътре в мерки/подмерки от програмата; 66 047 937 евро от ЕЗФРСР представляват средства, предназначени за преразпределения между мерки/подмерки; и 18 508 848 евро от ЕЗФРСР представляват средства, предназначени за преразпределение в рамките на EURI.

На същата сума ЕЗФРСР, прехвърлена/преразпределена към предложените мерки/подмерки, отговарят 106 676 346 евро публични средства, поради различния интензитет на ЕЗФРСР за някои от мерките. В това число 6 976 853 евро публични средства представляват средства, предназначени за преразпределения вътре в мерки/подмерки от Програмата; 81 190 645 евро публични средства представляват средства, предназначени за преразпределения между мерки/подмерки; и 18 508 848 евро публични средства представляват средства, предназначени за преразпределение в рамките на EURI.

Като резултат, разполагаемите средства от ЕЗФРСР остават без промяна – а именно 3 129 044 775 евро общо за ПРСР 2014-2020, единствено общият размер на публичните средства се увеличава с 2 786 536 евро публични средства, от 3 789 090 449 евро до 3 791 876 985 евро публични средства.

Промяната не оказва влияние върху европейския бюджет.

**Общ напредък по ПРСР 2014-2020 към 31.12.2024 г. (включва всички изплатени публични средства)**

Разплатените към 31.12.2024 г. субсидии по ПРСР 2014-2020 представляват 78,8 % от целия наличен бюджет на ПРСР, или 2 986 797 433 евро публични средства (средства от ЕЗФРСР + такива от национален бюджет).

Договорените средства (без отчитане на поети бъдещи+преходни задължения по мерките с многогодишен ангажимент от ПРСР) представляват 94,0 % спрямо целия бюджет на ПРСР, или 3 563 639 300 евро публични средства. От тях, договорените средства само по предимно инвестиционните мерки и Техническа помощ са в размер на 2 406 285 908 евро публични средства, а общо оторизираните средства по мeрките с плащане на площ (вкл. и плащанията по М21 и M22), са в размер на 1 157 293 828 евро публични средства.

На 19 ноември 2021 г., с Решение C(2021) 8541 на ЕК бе одобрено най-голямото изменение в Програмата, с което се прибавят към текущите 2,9 млрд. евро нови 900 милиона евро, като общият бюджет на цялата програма се увеличава до 3,8 млрд. евро, които вече са на разположение на бенефициентите. Следвайки старите разчети, процентът разплащане, съответно договаряне към 31.12.2024 г. би бил 100 % разплатени, при договорени 100% по Програмата.

Само за календарната 2024 г. са разплатени 333 171 024 евро публични средства (284 133 176 евро от които са от ЕЗФРСР).

**Приеми по мерки и подмерки от ПРСР 2014-2020 през 2024 г.**

През 2024 г. са стартирани приеми по следните мерки и подмерки от ПРСР 2014-2020:

- Подмярка 4.1 „Инвестиции в земеделски стопанства“;

- Подмярка 4.2. „Инвестиции в преработка/маркетинг на селскостопански продукти“

- Мярка 10 „Агроекология и климат“ (в рамките на кампания 2024);

- Мярка 11 „Биологично земеделие“ (в рамките на кампания 2024);

**Предвиждани приеми на заявления през 2025 г. – Индикативен годишен график (ИГГ) за 2025 г.**

За планираните приеми през 2025 календарна година, е изработен ИГГ (касаещ предимно програмен период 2023-2027), който може да бъде намерен на следния адрес:

<https://www.sp2023.bg/index.php/bg/proceduri/indikativen-grafik>